Prima manșă a turului II preliminar din Europa League dintre Gent și Viitorul a fost achiziționată în ultimul moment. După ce negocierile cu posturile obișnuite să transmită meciurile din fazele incipiente ale competițiilor europene au căzut, pe fir au intrat cei de la Național TV.

Postul este unul must-carry și se găsește în grilele de programe ale tuturor operatorilor de cablu din România.

Chiar dacă se pare că oferta celor de la Național TV a fost mai slabă din punct de vedere financiar decât cea făcută de TVR, postul respectiv a rămas în negocieri până în ultima clipă și a obținut astfel drepturile.

Gent - Viitorul va fi comentat pe Național TV de Alin Buzărin, editorialist GSP, și de Gabriel Guriță, fostul crainic al stadionului Dinamo.

Unde se văd meciurile celorlalte reprezentante în cupele europene

Alashkert - FCSB e pe Pro TV!

La fel ca „dubla” cu Milsami Orhei, partida vicecampioanei din prima manșă a turului doi preliminar al Europa League se va vedea la ProTV, fiind și primul meci acontat de televiziuni. Șanse mari ca și returul să se vadă tot la ProTV.

Honved Budapesta - CS Universitatea Craiova nu e transmisă la TV!

Dacă partida tur e netelevizată, drepturile pentru manșa secundă de la Craiova au fost achiziționate de TV DigiSport.